Согласно член 40 и член 94, став 1, точка 31. од Законот за високото образование (Службен весник на РМ бр. 82/2018 и Службен весник на РСМ бр. 178/2021), член 62, точка 31 од Статутот на Американскиот универзитет на Европа – ФОН, Универзитетскиот сенат на седницата одржана на 19.03.2025 година, донесе

**У П А Т С Т В О**

**ЗА САМОЕВАЛУАЦИЈА И ОБЕЗБЕДУВАЊЕ И ОЦЕНУВАЊЕ НА КВАЛИТЕТОТ НА**

**АМЕРИКАНСКИОТ УНИВЕРЗИТЕТ НА ЕВРОПА - ФОН**

**Општи одредби**

**Член 1**

Со ова Упатство се уредуваат постапките за самоевалуација и обезбедување и оценување на квалитетот на Американскиот универзитет на Европа - ФОН (АУЕ - ФОН).

**Член 2**

Самоевалуација на АУЕ - ФОН врши Комисијата за самоевалуација, на начин и според услови определени со Законот за високото образование, Статутот на АУЕ - ФОН и други општи акти на Министерството за образование и наука и Агенцијата за квалитет на високото образование.

**Постапка на самоевалуација**

**Член 3**

Постапката за самоевалуација започнува и се спроведува координирано на сите единици во состав на АУЕ - ФОН.

По завршувањето на постапката за самоевалуација на единиците во состав на АУЕ - ФОН, започнува и постапката за самоевалуација на Универзитетот.

АУЕ - ФОН во постапката за самоевалуација ги користи податоците од извештаите за самоевалуација на единиците во негов состав.

**Стандарди и индикатори за квалитет**

**Член 4**

Стандардите за квалитет во високото образование се:

- Стандард 1 - Институционални политики за обезбедување квалитет;

- Стандард 2 - Креирање, одобрување и следење на студиските програми;

- Стандард 3 - Учење, настава и вреднување насочено кон студентот;

- Стандард 4 - Запишување и напредување на студентите, дипломи и сертификати;

- Стандард 5 - Наставен кадар;

- Стандард 6 - Ресурси за учење и поддршка на студентите;

- Стандард 7- Управување со информации;

- Стандард 8 - Информирање на јавноста и

- Стандард 9 - Меѓународна соработка и интернационализација.

**Извештај за самоевалуацијата**

**Член 5**

Комисијата за самоевалуација, изготвува аналитички извештај за резултатите од самоевалуацијата. Извештајот за сомоевалуација содржи и:

- оценка на состојбата и

- предлози и мерки за надминување на констатираните негативни појави во остварувањето на дејноста на единицата.

Составни делови на извештајот за самоевалуацијата се:

- анкета на студентите за квалитетот на наставниот и соработничкиот кадар;

- анкета за општите услови за студирање;

- анкета за општите услови за работа на наставниот кадар и

- анкета за општите услови на стручно-административниот кадар.

**Член 6**

Анкетата за квалитетот на наставниот и соработничкиот кадар се спроведува за секој предмет одделно, на прв и втор циклус на студии, за секоја академска година, на крајот на семестарот.

Анкетата за општите услови за студирање, анкетата за општите услови за работа на наставниот и анкетата за општите услови за работа стручно-административниот кадар се спроведува во секоја академска година.

Анкетата се спроведува во електронска форма на стандардизиран образец.

Пополнувањето на анкетата е задолжително за студентите, наставниот и стручниот и административниот кадар.

Резултатите од претходно наведените анкети се вклучуваат во Извештајот од самоевалуација.

**Објавување на извештајот за самоевалуацијата**

**Член 7**

Извештајот за самоевалуацијата задолжително се објавува на интернет-страницата на единицата на АУЕ - ФОН.

**Член 8**

Самоевалуацијата се спроведува на секои три години.

**Акциски план**

**Член 9**

Врз основа на Извештајот за самоевалуација Универзитетскиот сенат донесува годишен акциски план, со конкретни мерки за отстранување на евентуалните слабости и унапредување на квалитетот, насоки за негово спроведување, дополнителни индикатори за квалитет и план за следење на реализацијата и континуирано унапредување.

За реализација на акцскискиот план на се изготвува годишен извештај.

**Завршна одредба**

**Член 10**

Ова Упатство стапува во сила со денот на објавувањето во Универзитетскиот билтен.

|  |  |  |
| --- | --- | --- |
| **Скопје, 19.03.2025** |  | **Универзитетски сенат,**  **п р е т с е д а т е л**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **проф. д-р**  **Радица Дишлиеска Граматикова** |